NARIADENIE RADY (ES) č. 2008/2004
zo 16. novembra 2004,
ktorým sa mení a dopĺňa nariadenie (ES) č. 1268/1999 o podpore Spoločenstva na predvstupové opatrenia pre rozvoj poľnohospodárstva a vidieka v kandidátskych krajinách strednej a východnej Európy v predvstupovom období
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 181a,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
po porade s Výborom regiónov,
keďže:
(1)
Možnosti podpory, ktoré majú pripraviť vidiecke obyvateľstvo na vyhotovenie a vykonávanie miestnych stratégií rozvoja vidieka v prijímajúcich krajinách, ktoré nepristupujú k Únii v roku 2004, t. j. Bulharsko a Rumunsko, by sa mali priblížiť tým, ktoré existujú v prijímajúcich krajinách, ktoré pristúpili k Únii 1. mája 2004. Z tohto dôvodu je potrebné zaviesť vhodné opatrenie zodpovedajúce článku 33f nariadenia Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (3).
(2)
Ustanovenia nariadenia (ES) č. 1268/1999 (4) ohľadne obmedzení výšky pomoci by mali byť ujasnené. Zároveň by tieto ustanovenia mali byť zmenené a doplnené takým spôsobom, aby subvencie, ktoré uľahčujú prístup k úverom poskytovaným na základe iných nástrojov neboli zohľadnené pri uplatňovaní týchto obmedzení pomoci. Keďže týmto by sa odstránili možné nejasnosti, táto zmena a doplnenie by mala platiť so spätným účinkom pre všetky prijímajúce krajiny. Je však nevyhnutné zabezpečiť, aby vo všetkých prípadoch boli dodržané stropy stanovené európskymi dohodami.
(3)
Limity pre intenzitu pomoci v hornatých a horských oblastiach Bulharska a Rumunska by sa mali od 1. januára 2004 priblížiť tým, ktoré existujú v znevýhodnených oblastiach krajín, ktoré pristúpili k Únii 1. mája 2004, vo vzťahu k investíciám do poľnohospodárskych podnikov a mladým poľnohospodárom, ako je ustanovené v článku 331 ods. 2 nariadenia (ES) č. 1257/1999.
(4)
Intenzita pomoci a podiel príspevku Spoločenstva na celkových oprávnených verejných výdavkoch na opatrenia rozvoja vidieka vrátane infraštruktúry a niektorých iných opatrení v prijímajúcich krajinách, ktoré nepristupujú k Únii v roku 2004, t. j. Bulharsko a Rumunsko, by sa mali priblížiť k tým, ktoré existujú v prijímajúcich krajinách, ktoré pristúpili k Únii 1. mája 2004.
(5)
Nariadenie (ES) č. 1268/1999 by sa preto malo príslušne zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1268/1999 sa mení a dopĺňa takto:
1.
V článku 2 sa vkladá táto zarážka:
„-
vo vzťahu k Bulharsku a Rumunsku, príprava vidieckeho obyvateľstva na vyhotovenie a vykonávanie miestnych stratégií rozvoja vidieka a integrovaných územných stratégií rozvoja vidieka pilotnej povahy, v rámci obmedzení ustanovených článkom 33f nariadenia Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (5).
2.
Článok 8 sa nahrádza takto:
„Článok 8
Sadzba príspevku Spoločenstva a intenzita pomoci
1. Príspevok Spoločenstva nepresahuje 75 % celkových oprávnených verejných výdavkov.
Tento strop je však:
a)
80 % pre opatrenia uvedené vo štvrtej, siedmej, jedenástej a šestnástej zarážke článku 2 a pre akýkoľvek projekt súvisiaci s infraštruktúrou;
b)
85 % pre príslušné projekty v rámci akéhokoľvek opatrenia, ak Komisia určí, že došlo k mimoriadnym prírodným katastrofām;
c)
100 % pre opatrenia uvedené v pätnástej zarážke článku 2 a v článku 7 ods. 4.
2. Verejná pomoc nepresahuje 50 % celkových oprávnených investičných nákladov.
Tento strop je však:
a)
55 % pre investície do poľnohospodárskych podnikov, ktoré uskutočňujú mladí poľnohospodári;
b)
60 % pre investície do poľnohospodárskych podnikov v horských oblastiach;
c)
65 % pre investície do poľnohospodárskych podnikov v horských oblastiach, ktoré uskutočňujú mladí poľnohospodári;
d)
75 % pre investície uvedené v odseku 1 písm. b);
e)
100 % pre investície do infraštruktúry, ktorá nevytvára podstatný čistý príjem;
f)
100 % pre opatrenia uvedené v šestnástej zarážke článku 2.
Pri určení výšky verejnej pomoci na účely tohto odseku sa nezohľadňuje štátna pomoc, ktorá uľahčuje prístup k úverom poskytovaným bez použitia príspevku Spoločenstva uvedeného v tomto nástroji.
V každom prípade príspevok Spoločenstva musí rešpektovať strop výšky pomoci a kumulácie stanovené pre štátnu pomoc v európskych dohodách.
3. Výška príspevku Spoločenstva je vyjadrená v eurách.“
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2004.
Bod 2 článku 1 sa však uplatňuje od 1. januára 2000, pokiaľ ide o novoprijatý predposledný pododsek článku 8 ods. 2 nariadenia (ES) č. 1268/1999.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. novembra 2004